ROZHODNUTIE KOMISIE
z 20. augusta 2008,
ktorým sa mení a dopĺňa príloha k rozhodnutiu Rady 90/424/EHS, pokiaľ ide o jarnú virémiu kaprov (SVC)
[oznámené pod číslom K(2008) 4401]
(Text s významom pre EHP)
(2008/685/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 24 ods. 1 druhý pododsek,
keďže:
(1)
V rozhodnutí 90/424/EHS sa stanovujú postupy, ktorými sa riadi finančné prispievanie Spoločenstva na vnútroštátne programy eradikácie, kontroly a monitorovania nákaz zvierat a zoonóz uvedených v prílohe k uvedenému rozhodnutiu.
(2)
V rozhodnutí 90/424/EHS zmenenom a doplnenom rozhodnutím Rady 2006/782/ES (2) je jarná virémia kaprov (SVC) zahrnutá v zozname nákaz zvierat, v súvislosti s ktorými môžu byť členské štáty oprávnené na finančný príspevok Spoločenstva na vnútroštátne programy eradikácie.
(3)
Pokiaľ ide o vodné živočíchy, členské štáty by mali byť oprávnené na finančný príspevok Spoločenstva na vnútroštátne programy eradikácie len v súvislosti s neexotickými chorobami, ktoré sú uvedené v časti II prílohy IV k smernici Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (3). Táto smernica sa má uplatňovať od 1. augusta 2008.
(4)
V časti II prílohy IV k smernici 2006/88/ES zmenenej a doplnenej smernicou 2008/53/ES sa jarná virémia kaprov (SVC) už neuvádza, pretože náklady spojené s opatreniami na jej eradikáciu by neboli primerané hospodárskym stratám, ktoré spôsobuje.
(5)
Je preto vhodné vyňať túto nákazu aj zo zoznamu nákaz zvierat a zoonóz uvedeného v prílohe k rozhodnutiu 90/424/EHS.
(6)
Príloha k rozhodnutiu 90/424/EHS by sa preto mala zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 90/424/EHS sa nahrádza znením prílohy k tomuto rozhodnutiu.
Článok 2
Toto rozhodnutie sa uplatňuje od 1. septembra 2008.
Článok 3
Toto rozhodnutie je určené členským štátom.
V Bruseli 20. augusta 2008